Творчествэм и утыку
«Платформа» фIэщыгъэм щIэту илъэс зыбжанэ хъуауэ ирагъэкIуэкI фестиваль гъэщIэгъуэныр иджыблагъэ Налшык щызэхэтащ.
Хабзэ зэрыхъуащи, а Iуэху дахэм хэтщ сурэтыщI ныбжьыщIэхэр, иджырей гъуазджэм и лIыкIуэхэр, я щхьэ хуэлэжьэж уэрэджыIакIуэхэмрэ макъамэтххэмрэ. Абы щрагъэкIуэкI хабзэщ концертхэр, гъэлъэгъуэныгъэхэр, мастер классхэр. Ар къызэрагъэпэщащ «Платформа Нальчик» зэгухьэныгъэмрэ Налшык къалэ администрацэмрэ.
А дауэдапщэхэм хэту, Сабийхэмрэ щIалэгъуалэмрэ я творчествэмкIэ уардэунэм шыщхьэуIум и 29-м къыщызэIуахащ сурэтыщI щIалэхэм я IэдакъэщIэкIхэм я гъэлъэгъуэныгъэ.
УпщIэм, къамылым, керамикэм, лэчым къыхэщIыкIа сурэтхэр ящIат нэхъапэкIэ ди газетым зи гугъу щытщIа сурэтыщIхэу, я ныбжькIэ щIалэми, зи зэфIэкIкIэ узыгъэгушхуэхэу Мэзло Руслан, Хъалил Миланэ, ХьэцIыкIу Миланэ, Аккизов Чэрим сымэ.
Сыт хуэдэ иджырей сурэтыщIхэм я IэдакъэщIэкIхэр, дуней лъагъукIэр, гупсысэкIэр? Телъыджэщ, дызэмысащ, зэ еплъыгъуэкIэ — мыгурыIуэгъуэщ, ауэ удэзыхьэхщ, пасэрей Iэужьхэр къыщыпцIыхуж нобэрей теплъэщ. Нэхъыщхьэращи, а сурэт- хэр гупсысэр къезыгъэблщ, узыIэпызышэщ.
Щомахуэ Залинэ.
Сурэтхэр Къарей Элинэ трихащ.
